Kohtuullisen käytön politiikan erityisenä tavoitteena on varmistaa, että verkkovierailuja kotimaan hinnoin käytetään vain silloin, kun matkustaminen EU-/ETA-maissa on tilapäistä. Operaattori voi tätä varten pyytää asiakastaan todistamaan asumisensa tai muun pysyvän yhteytensä siihen EU- tai ETA-maahan, jossa operaattori tarjoaa palveluita ja jossa se on luovuttanut SIM-kortin käytettäväksi kotimaan hinnoin ulkomaanmatkan aikana. Operaattori voi myös tarkistaa, käytetäänkö SIM-korttia enemmän operaattorin kotimaassa kuin ulkomailla. Jos tällaista kohtuullisen käytön politiikkaa sovelletaan ja vähintään neljän kuukauden pituisen ajanjakson aikana asiakas käyttää enemmän verkkovierailupalveluita kuin kotimaisia palveluita tai viettää aikaa muissa unionin jäsenvaltioissa enemmän kuin kotimaassaan, operaattorin on varoitettava asiakasta siitä, että se aikoo tarkistaa, onko verkkovierailupalveluiden käyttö kotimaan hinnoin mahdollisesti vilpillistä tai poikkeavaa. Kun varoituksesta on kulunut vähintään 14 päivää, operaattori saattaa ryhtyä perimään tukkuhintakattoihin yhteydessä olevaa pientä verkkovierailujen lisämaksua, jos asiakas jatkaa matkaviestinpalveluiden käyttämistä ulkomailla.

Verkkovierailuasetuksen mukaan verkkovierailu tarkoittaa palvelua, jossa yhdessä EU- tai ETA-maassa toimivan matkaviestinnän (virtuaali)verkko-operaattorin asiakas voi käyttää toisessa EU- tai ETA-maassa toimivan matkaviestinverkko-operaattorin tarjoamia matkaviestinpalveluita (puhelu-, tekstiviesti- tai datapalveluita) . Näin matkaviestinoperaattori varmistaa, että sen asiakkaat ovat ulkomaille matkustaessaan edelleen yhteydessä matkaviestinverkkoon samalla matkapuhelimella (tai dataverkkovierailun kyseessä ollessa kannettavalla tietokoneella tai tablet-tietokoneella) ja samalla puhelinnumerolla. Matkaviestinoperaattorin, joka haluaa tarjota asiakkailleen verkkovierailupalveluita (”vähittäistason verkkovierailupalvelut”) toisessa maassa, on ostettava ne vierailumaassa sijaitsevalta matkaviestinverkko-operaattorilta (”tukkutason verkkovierailupalvelut”). Tätä varten matkaviestinoperaattoreiden on tehtävä keskenään sopimus kaupallisista tukkutason verkkovierailupalveluista. Kun asiakas soittaa puhelun tai käyttää matkaviestindataa hyödyntäessään verkkovierailupalvelua ulkomailla, kyseisen palvelun tarjoaa käytännössä vierailumaan matkaviestinoperaattori. Verkkovierailuasiakkaan kotimaisen operaattorin on maksettava palvelusta vierailumaan operaattorille. Näitä maksuja kutsutaan verkkovierailun tukkumaksuiksi. Maksuille on asetettu yläraja verkkovierailuasetuksessa, ja dataliikenteen osalta rajaa lasketaan vuosittain (asiasta tarkemmin jäljempänä tässä luvussa).

Väliraportin sekä kohtuullisen käytön politiikan ja kestävyyteen liittyvän poikkeuksen uudelleentarkastelun jatkotoimena verkkovierailuasetuksessa annetaan komissiolle tehtäväksi antaa Euroopan parlamentille ja neuvostolle 15. joulukuuta 2019 mennessä tarkastelukertomus, jossa arvioidaan verkkovierailumarkkinoiden toimintaa RLAH-sääntöjen voimaantulon jälkeen. Tästä on kyse tässä kertomuksessa. Kertomuksen tueksi tehdyn analyysin menetelmistä ja tuloksista kerrotaan tarkemmin kertomukseen liittyvässä komission yksiköiden valmisteluasiakirjassa. Kertomuksessa pääasiassa vahvistetaan komission väliraportissa sekä kohtuullisen käytön politiikkaa ja kestävyyteen liittyvää poikkeusta käsittelevässä komission yksiköiden valmisteluasiakirjassa esitetyt havainnot, joiden mukaan RLAH-uudistus on ollut onnistunut ja täyttänyt tavoitteensa eli vapauttanut verkkovierailupalveluiden kysynnän. Tarkastelu osoittaa, että kilpailun dynamiikka verkkovierailujen tukku- ja vähittäismarkkinoilla ei ole muuttunut – eikä sen odoteta muuttuvan – siinä määrin, että verkkovierailuja koskevat säännöt voitaisiin lähivuosina poistaa. Joillakin osa-alueilla on myös edelleen kehittämisen varaa. Komission olisi siksi toteutettava tarvittavat lainsäädännölliset ja muut toimenpiteet sen varmistamiseksi, että eurooppalaiset voivat jatkossakin hyötyä lisämaksuttomista verkkovierailuista ja että tukkumarkkinat toimivat moitteetta.

Väliraportissa todetaan RLAH-uudistuksen osoittautuneen ensimmäisten 18 kuukauden aikana yleisesti ottaen onnistuneeksi, ja siitä käy ilmi etenkin se, että matkaviestinpalveluiden kysyntä EU- ja ETA-maissa matkustettaessa on kasvanut nopeasti ja erittäin voimakkaasti RLAH-sääntöjen voimaantulon jälkeen. Kohtuullisen käytön politiikkaa ja kestävyyteen liittyvää poikkeusta käsittelevässä komission yksiköiden valmisteluasiakirjassa todetaan, että verkkovierailuasetuksessa säädetyt vähittäiskaupan suojatoimet, joiden tarkoituksena on estää häiriöt kotimarkkinoilla, ovat toistaiseksi toimineet riittävän hyvin tarvittavissa kohdin.

Euroopan parlamentti ja neuvosto antoivat lokakuussa 2015 asetuksen (EU) 2015/2120 , jossa määrättiin vähittäistason verkkovierailumaksut poistettaviksi unionissa 15. kesäkuuta 2017 alkaen, kunhan noudatetaan kohtuullisen käytön politiikkaa ja kestävyyteen liittyvää poikkeusta. Näitä uusia verkkovierailusääntöjä kutsutaan yleisesti RLAH:ksi, ja niillä viitataan verkkovierailupalvelujen käyttöön kotimaan hinnoilla (”roam like at home”).

Verkkovierailuasetuksista on vuodesta 2007 lähtien ollut kuluttajille konkreettista hyötyä, kun puhelu-, tekstiviesti- ja datapalveluiden ulkomaankäytön hinnat ovat laskeneet. Tästä huolimatta monet eurooppalaiset ovat edelleen pyrkineet kokonaan välttämään tai ainakin rajoittamaan matkapuhelimen ja datapalveluiden käyttöä kotijäsenvaltionsa ulkopuolella matkustaessaan välttääkseen verkkovierailumaksujen kertymisen. RLAH-sääntöjen myötä tilanne on vihdoin muuttunut merkittävästi ja matkaviestinpalveluiden kysyntä EU-alueella matkustavien parissa on vapautunut.

Jos on ilmennyt uudenlaisia tuotteita koskevia täytäntöönpanoon liittyviä kysymyksiä, joita ei ole erikseen käsitelty BERECin ohjeissa, kansalliset sääntelyviranomaiset ovat koordinoineet vastauksiaan yhteistyössä komission kanssa BERECin oman kansainvälisen verkkovierailuasiantuntijoiden työryhmän kautta. Merkittävin ryhmän käsittelemä täytäntöönpanoon liittyvä kysymys on ollut se, kuinka uusia datapakettia kuluttamattomia palveluita olisi kohdeltava RLAH-sääntöjen nojalla. Kaksi operaattoria riitautti kahdessa saksalaisessa tuomioistuimessa ryhmässä sovitun ja kansallisten sääntelyviranomaisten näissä tapauksissa noudattaman verkkovierailusääntöjen tulkinnan. Kansalliset tuomioistuimet vahvistivat kansallisten sääntelyviranomaisten noudattaman tulkinnan oikeaksi. Komissio tukee BERECin verkkovierailumarkkinoista antamassa lausunnossa esittämää ehdotusta, jonka mukaan vähittäistason verkkovierailupalveluita koskevat ohjeet olisi päivitettävä datapakettia kuluttamattomien palveluiden osalta, kunhan nämä datapalvelut ovat asetuksen (EU) 2015/2120 mukaisia.

Verkkovierailusäännöt on vahvistettu asetuksella, minkä vuoksi niitä sovelletaan sellaisenaan kaikissa EU:n jäsenvaltiossa ja myös ETA-maissa . Verkkovierailusääntöjen seuranta, valvonta ja täytäntöönpano jäsenvaltioissa annetaan verkkovierailuasetuksessa kansallisten sääntelyviranomaisten tehtäväksi. Sääntelyviranomaisen toiminnan johdonmukaisuuden varmistamiseksi Euroopan sähköisen viestinnän sääntelyviranomaisten yhteistyöelin (BEREC) julkaisi maaliskuussa 2017 vähittäistason verkkovierailupalveluita koskevat ohjeet ja kesäkuussa 2017 tukkutason verkkovierailupalveluita koskevat ohjeet , jotka on laadittu tiiviissä yhteistyössä komission kanssa sidosryhmien kuulemisen jälkeen. BERECin ohjeet eivät ole sitovia, mutta niillä tuetaan kansallisia sääntelyviranomaisia uusien verkkovierailusääntöjen käytännön seurannassa, valvonnassa ja täytäntöönpanossa. BERECin ohjeet tarjoavat myös yksityiskohtaista ohjeistusta matkaviestinoperaattoreille siitä, miten uusia verkkovierailusääntöjä voi toteuttaa eri tuotteissa.

Tukkuhintakattoja alennettiin merkittävästi vuonna 2017 annetulla verkkovierailuasetuksella . Tämä koskee etenkin datapalveluita, joiden hintakattoa on määrä alentaa vuosittain aina vuoteen 2022 saakka. Tarkoituksena on varmistaa, että markkinatoimijat voivat hyödyntää tukkuhintoja, jotka sallivat verkkovierailupalveluiden tarjoamisen asiakkaille ilman kotimaan hinnan lisäksi perittäviä maksuja. Verkkovierailun tukkuhintakatoilla varmistetaan myös, että tukkutason verkkovierailupalvelun tarjoava operaattori voi periä tukkumaksut täysimääräisinä takaisin.

Väliraportissa vuosi sitten tehtyjen havaintojen voidaan edelleen todeta pitävän paikkansa. Edellä luvussa 3.b todetulla verkkovierailupalveluiden kysynnän huomattavalla kasvulla on ollut vaihtelevia vaikutuksia eri operaattoreihin sen mukaan, millaisia yksittäisen operaattorin asiakaskunnan liikennevirrat ovat. Liikenteen suunnan perusteella operaattori voi olla joko liikennettä lähettävä tai sitä vastaanottava operaattori. Liikennettä lähettävän operaattorin asiakaskunta kuluttaa enemmän matkaviestinpalveluita ulkomailla (eli muissa EU-maissa toimivien kumppanioperaattoreiden verkoissa) kuin mitä kumppanioperaattoreiden asiakaskunta kuluttaa lähettävän operaattorin verkossa. Vastaavasti liikennettä vastaanottavan operaattorin asiakaskunta kuluttaa vähemmän matkaviestinpalveluita ulkomailla kuin mitä kumppanioperaattoreiden asiakaskunta kuluttaa vastaanottavan operaattorin verkossa. Matkailijavirtojen vuoksi Pohjois-Euroopan maiden operaattorit ovat tyypillisesti verkkovierailuliikennettä nettomääräisesti lähettäviä operaattoreita, kun taas Etelä-Euroopan maissa operaattorit ovat yleensä verkkovierailuliikenteen vastaanottajia, joskin tästä säännöstä on myös muutamia poikkeuksia.

Väliraportissa todettiin, että eurooppalaiset olivat hyvin tietoisia RLAH-uudistuksesta ja pitivät sitä hyvänä asiana. Vuoden kuluttua RLAH:n käyttöönotosta tehdyn Eurobarometri-kyselyn mukaan 81 prosenttia matkailijoista tiesi, että verkkovierailumaksut oli poistettu EU- ja ETA-maissa, ja 69 prosenttia kaikista eurooppalaisista katsoi, että tästä on hyötyä heille itselleen tai heidän tutuilleen. Komission kuluttajajärjestöiltä kesäkuun 2017 jälkeen saama palaute on ollut kaikkiaan erittäin myönteistä.

Kohtuullisen käytön politiikkaa ja kestävyyteen liittyvää poikkeusta käsittelevässä komission yksiköiden valmisteluasiakirjassa todetaan myös, että operaattorit, joille poikkeus on myönnetty, ovat hyödyntäneet sitä varsin varovasti. Monet niistä tarjoavat edelleen liittymäasiakkailleen suuria volyymeja verkkovierailupalveluita ilman lisämaksuja säilyttääkseen kilpailukykynsä kotimarkkinoillaan. Silloinkin, kun operaattori perii sallittua verkkovierailun lisämaksua, se on huomattavasti (datasiirron osalta yli 90 prosenttia) pienempi verrattuna siihen, mitä verkkovierailumaksut olivat ennen 15. kesäkuuta 2017. Asiakkaat hyötyvät siis näissäkin tapauksissa varsin paljon verkkovierailuhintojen merkittävästä laskusta.

Poikkeusten määrä on myös odotetusti vähentynyt ajan myötä, kun verkkovierailupalveluiden enimmäistukkuhintoja on laskettu säännellysti. Yksikään Viron kolmesta matkaviestinverkko-operaattorista ei kesäkuussa 2019 hakenut poikkeuksen uusimista, Liettuan kolmesta matkaviestinverkko-operaattorista yksi jätti hakemuksensa niinikään uusimatta, ja Ranskassa matkaviestinnän virtuaaliverkko-operaattoreista hakemuksensa uusi vain kolme, kun luku vuonna 2017 oli 11. BEREC toteaa verkkovierailumarkkinoista antamassaan lausunnossa, että poikkeusmekanismi koskee vain pientä ja jatkuvasti kutistuvaa osaa markkinoista ja että kansalliset sääntelyviranomaiset uskovat poikkeusten määrän edelleen vähenevän lähivuosina.

Kansalliset sääntelyviranomaiset ovat myöntäneet kestävyyteen liittyvän poikkeuksen matkaviestinoperaattoreille, jotka ovat osoittaneet, että ne eivät pysty kattamaan RLAH:n toteuttamiseksi tarjottavista säännellyistä verkkovierailupalveluista aiheutuvia toteutuneita ja ennakoituja kustannuksiaan ilman kotimaanhintojen nostamista. Poikkeusta hakivat odotetusti muutamat tiettyjen jäsenvaltioiden matkaviestinnän virtuaaliverkko-operaattorit sekä matkaviestinverkko-operaattorit jäsenvaltioissa, joissa datasiirtohinnat ovat erittäin matalat ja toisaalta verkkovierailupalveluiden käyttö on epätasapainossa ja/tai käyttäjäkohtainen liikevaihto jää pieneksi (Viro, Liettua, Puola ja Suomi). Myönnettyjen poikkeusten tarkoituksena on yksinomaan antaa niitä hakeneille operaattoreille mahdollisuus kattaa kustannukset, joita operaattorille koituu verkkovierailupalveluiden tarjoamisesta omille asiakkailleen, jolloin kotimaanhintojen korotukset voidaan välttää. Kestävyysmekanismia on siis hyödynnetty lainsäätäjien tarkoittamalla tavalla, ja se on toiminut tarvittavalla tavalla suojakeinona, jolla vältetään vääristymät kotimarkkinoilla ja etenkin hintojen nousu. Kaikesta EU- ja ETA-maissa vuoden 2019 ensimmäisellä neljänneksellä kulkeneesta vähittäistason verkkovierailupalveluiden dataliikenteestä vain 1,3 prosentista ja puheluliikenteestä 3,1 prosentista perittiin lisämaksua poikkeuksen vuoksi.

Kohtuullisen käytön politiikkaa koskevat säännöt kattavat kuitenkin lähes kaikkien verkkovierailupalveluita hyödyntävien käyttäjien tarpeet, minkä vuoksi niiden asiakkaiden osuus, jotka tosiasiallisesti ylittävät jonkin kohtuullisen käytön politiikan raja-arvon, on edelleen hyvin pieni. Vain 0,6 prosenttia niiden matkaviestinverkko-operaattoreiden liittymäasiakkaista, jotka ovat soveltaneet neljän kuukauden tarkastelujaksoa, on saanut varoitusviestin. Tästä osuudesta edelleen vain puolet on joutunut maksamaan pientä lisämaksua verkkovierailuista varoituksen jälkeen. Kaikkiaan vain neljään prosenttiin kaikesta EU- ja ETA-maissa verkkovierailutilassa soitetusta puhelinliikenteestä ja viiteen prosenttiin dataliikenteestä sovellettiin vuoden 2019 ensimmäisen neljänneksen aikana kohtuullisen käytön ylittävästä liikenteestä perittävää pientä verkkovierailun lisämaksua. Käytännössä kohtuullisen käytön politiikka vaikuttaa siis vain häviävän pieneen osuuteen kaikkein suurimmista verkkovierailupalveluiden käyttäjistä, kun taas ylivoimaisen enemmistön ei tarvitse välittää siitä lainkaan.

Kohtuullisen käytön politiikkaa ja kestävyyttä koskevaa poikkeusta käsittelevästä komission yksiköiden valmisteluasiakirjasta käy ilmi, että valtaosa operaattoreista (95 prosenttia matkaviestinverkko-operaattoreista ja 78 prosenttia matkaviestinnän virtuaaliverkko-operaattoreista) on soveltanut kohtuullisen käytön politiikkaa estääkseen verkkovierailupalveluiden vilpillisen tai poikkeavan käytön kotimaan hinnoin. Kohtuullisen käytön politiikan toimenpiteistä operaattorit käyttävät eniten avoimien datapakettien käyttörajaa (tätä keinoa hyödyntää 84 prosenttia avoimia datapaketteja tarjoavista matkaviestinoperaattoreista). Suojatoimenpidettä on hyödynnetty lähes yksituumaisesti. Tämä saattaa olla osoitus siitä, että toimenpiteellä on todellakin ollut vaikutusta siihen, että kilpailukykyisimmin hinnoiteltuja datapaketteja on ollut kotimarkkinoilla kaiken aikaa saatavilla.

Useimmissa niissä maissa, joista on saatavilla riittävästi tietoja, matkaviestinnän virtuaaliverkko-operaattorit ovat liittymäasiakkaiden määrissä mitattuna pitkälti säilyttäneet kotimaisen markkinaosuutensa tai kasvattaneet sitä hieman. Keskimääräisen käyttäjäkohtaisen vähittäislaskutuksen voidaan myös todeta pysyneen yleisesti samalla tasolla niiden muutamien matkaviestinnän virtuaaliverkko-operaattoreiden osalta, jotka ovat toimittaneet tarvittavat tiedot riittävän pitkältä ajalta. Matkaviestinnän virtuaaliverkko-operaattoreiden tilanteen tarkastelu koko EU:ssa on kuitenkin edelleen haasteellista, koska vain pieni osa virtuaaliverkko-operaattoreista on toimittanut johdonmukaisesti ajallisesti vertailukelpoisia tietoja.

Komissio on BERECin kanssa yhtä mieltä siitä, että operaattorit eivät saa tarkoituksella tarjota asiakkailleen verkkovierailun aikana hitaampia tiedonsiirtonopeuksia kuin kotimaassa. Komissio katsoo, että palvelun laatu on olennainen osa tuotetta, jonka hintaa säännellään. Kun käyttäjä maksaa tietyn hinnan, hän saa käyttää määrättyä matkaviestinpalvelua kotimaassa. Verkkovierailuasetuksessa edellytetään, että käyttäjä voi käyttää samaa palvelua ulkomailla EU- ja ETA-maissa samaan hintaan, kunhan palvelu voidaan tarjota vierailuverkossa.

BERECin mukaan RLAH-asetuksen yleinen tavoite on saavutettu onnistuneesti. BERECissä ei kuitenkaan uskota, että verkkovierailumarkkinoiden kilpailuolosuhteet muuttuisivat lähitulevaisuudessa siten, ettei sääntelytoimia enää lainkaan tarvittaisi. BEREC suositteleekin, että verkkovierailusäännöt olisi säilytettävä nykyisessä muodossaan ja rakenteessaan siihen saakka, että verkkovierailumarkkinoita voidaan arvioida uudelleen. Tukkutason verkkovierailumarkkinoiden toimintaa koskevan katsauksensa perusteella BEREC katsoo, että verkkovierailupalveluiden tukkuhintakatoille on edelleen tarvetta ja niitä on alennettava edelleen, jotta RLAH:n toimivuus koko EU:ssa ja kaikkien markkinatoimijoiden kannalta voidaan varmistaa jatkossakin. BEREC katsoo lisäksi, että 15. kesäkuuta 2017 voimaan tulleiden vähittäistason verkkovierailusääntöjen soveltamista olisi yleisesti ottaen jatkettava lähivuosina, vaikka sääntöjä voikin olla tarve selkeyttää ja kehittää. Näin varmistetaan, että loppukäyttäjät hyötyvät edelleen RLAH:sta kaikkialla EU:ssa.

Kuten jo ennen RLAH:ta, myös RLAH-sääntöjen voimaantulon jälkeen säänneltyjä hintakattoja on tarvittu pitämään hinnat kurissa tukkutason verkkovierailumarkkinoilla. Hintakatot ovat edelleen toimineet vertailuhintoina verkkovierailuja koskevissa tukkutason neuvotteluissa, ja kilpailu on kiihkeintä aivan näiden hintakattojen tuntumassa. Kaikki alennukset tukkutason verkkovierailumarkkinoilla tehdään näistä viitehinnoista. Lisäksi tietyt markkinatoimijat, etenkin eräät matkaviestinnän virtuaaliverkko-operaattorit ja pienemmät operaattorit, jotka toimivat vain yhdessä maassa ja joilla lähetettävän verkkovierailuliikenteen määrä ylittää huomattavasti vastaanotettavan liikenteen määrän, maksavat verkkovierailusta usein tukkuhintaa, joka on hintakaton tasalla tai lähellä sitä.

Verkkovierailuasetuksessa on vuodesta 2012 saakka säädetty, että operaattorit eivät saa estää loppukäyttäjiä käyttämästä vaihtoehtoisen verkkovierailuoperaattorin vierailuverkossa tarjoamia säänneltyjä verkkovierailudatapalveluja. Tämän datan paikalliseksi jakamiseksi kutsutun rakenteellisen toimenpiteen tarkoituksena oli edistää kilpailua verkkovierailumarkkinoilla. Komissio on yhtä mieltä BERECin huomiosta ja teknistä kehitystä koskevassa ulkopuolisessa tutkimuksessa tehdystä havainnosta, joiden mukaan kyseistä mahdollisuutta ei ole käytännössä hyödynnetty. Tätä tarkastelua varten vuonna 2019 tehtyjen markkinatutkimusten pohjalta sekä BEREC että ulkopuolisen tutkimuksen tekijät kiinnittävät huomiota siihen, että markkinatoimijat eivät ole kiinnostuneita tällaisen ratkaisun toteuttamisesta myöskään jatkossa. Näin ollen komissio harkitsee, onko syytä ehdottaa datan paikallista jakamista koskevien velvoitteiden poistamista verkkovierailuasetuksesta.

Verkkovierailupalveluiden kasvanut kysyntä on hyödyttänyt operaattoreita, joilla on nettomääräisesti enemmän vastaanotettavaa liikennettä

Verkkovierailupalveluiden tukkuhintojen lasku johtuu pääasiassa kahdesta tekijästä. Verkkovierailuasetuksessa vuonna 2017 vahvistetut uudet (ja datasiirron osalta vuosittain pienenevät) verkkovierailupalveluiden enimmäistukkuhinnat ovat ensinnäkin muodostaneet hintakaton huomattavasti matalammalle tasolle, mikä on piristänyt kilpailua markkinoilla, kun operaattorit ovat pyrkineet tarjoamaan tukkutason verkkovierailumahdollisuutta tämän katon alle jäävillä hinnoilla. RLAH:n käyttöönoton myötä verkkovierailupalveluiden käyttö on toisekseen kasvanut merkittävästi, mikä on kiristänyt kilpailua katon alle jäävissä tukkutason verkkovierailuhinnoissa. Tukkutason verkkovierailuhintojen lasku on lieventänyt merkittävästi RLAH:n käyttöönoton mahdollista vaikutusta liikennettä lähettäviin operaattoreihin.

Sääntelyn ansiosta tukkuhinnat ovat alentuneet merkittävästi, mikä on hyödyttänyt operaattoreita, joilla on nettomääräisesti enemmän lähetettävää kuin vastaanotettavaa liikennettä

Verkkovierailupalveluiden tukkuhintakatot ovat olennainen osa verkkovierailuasetusta. Hintakatoilla on kaksi tavoitetta: toisaalta niiden tarkoituksena on antaa kaikille tai lähes kaikille unionissa toimiville operaattoreille mahdollisuus tarjota RLAH:ta, ja toisaalta niillä halutaan varmistaa tukkutason kustannusten kattaminen kaikkialla unionin alueella.

Komission tätä tarkastelua varten tilaamassa ulkopuolisessa tutkimuksessa havainnoitiin myös, millaisia vaikutuksia aiheeseen liittyvällä teknologisella ja kaupallisella kehityksellä mahdollisesti on verkkovierailumarkkinoiden kilpailuun niin tukku- kuin vähittäistasolla. Tutkimuksessa todetaan, että perusteita tukku- tai vähittäistason verkkovierailusääntöjen merkittävälle muuttamiselle tämän tarkastelun yhteydessä ei ole, mutta tällä ei suljeta pois mahdollisuutta tarkistaa enimmäistukkuhintoja. Tutkimuksen mukaan tässä vaiheessa minkään käynnissä olevan tai ennakoitavan teknologisen tai kaupallisen kehityskulun ei odoteta lähivuosina muuttavan kilpailuolosuhteita tukku- tai vähittäistasolla niin paljon, että operaattorit jatkaisivat RLAH:n tarjoamista, vaikka verkkovierailusääntöjä ei enää olisi.

Tutkimuksessa suositellaan kuitenkin, että eSIM-korttien käyttöönottoa sekä OTT-puhepalvelujen ja -viestipalvelujen kehittymistä seurataan jatkossakin, jotta niiden vaikutusta verkkovierailumarkkinoiden kilpailuun keskipitkällä aikavälillä voidaan arvioida. 5G-verkkojen ja IP-pohjaisen matkaviestinnän kehittyminen lähitulevaisuudessa saattaa myös jatkossa vaikuttaa tukkutason verkkovierailutuotteiden luonteeseen, valikoimaan ja hinnoitteluun. Nämä kehityskulut on otettava huomioon verkkovierailuasetuksen tulevassa uudelleentarkastelussa.

Komissio panee merkille myös tutkimuksessa mainitun aivan äskettäisen kehityksen, jossa tukkutason verkkovierailuliikenteellä tehdään kauppaa uusilla tavoilla, esimerkiksi verkossa toimivilla kauppapaikoilla. Nämä tavat saattavat edistää kilpailua tukkutason verkkovierailumarkkinoilla ja helpottaa operaattoreiden välisiä neuvotteluita. Verkon kauppapaikat alkavat olla toiminnassa, ja komissio kannustaakin operaattoreita käymään kauppaa osalla kapasiteetistaan näiden kanavien välityksellä, kunhan toiminnassa noudatetaan EU:n lainsäädäntöä kaikilta osin. Komissio seuraa tiiviisti tämän osa-alueen kehittymistä todetakseen, muodostuuko näiden kauppapaikkojen käytöstä ajan mittaan peruste tarkastella tukkutason verkkovierailupalvelujen sääntelyä uudella tavalla.

Tämän tarkastelun kattaman lyhyemmän aikavälin osalta tutkimus ja BERECin näkemykset toistavat eräiltä markkinatoimijoilta saatua palautetta, jossa pyydetään täsmällisempiä sääntöjä tai suuntaviivoja sille, miten käsitellään pysyvää verkkovierailuoikeutta koskevia pyyntöjä silloin, kun kyse on laitteiden väliseen viestintään tai esineiden internetiin tarvittavasta internetyhteydestä. Komissio huomauttaa, että vaikka verkkovierailuasetus on laadittu hyödyttämään loppukäyttäjiä, jotka käyttävät mobiililaitetta matkustaessaan tilapäisesti EU- ja ETA-maissa, laitteiden välistä viestintää ei ole suljettu asetuksen soveltamisalan ulkopuolelle. Verkkovierailuasetuksen 3 artiklassa säädetyt verkkovierailupalveluiden tukkutason käyttöoikeuksia koskevat velvoitteet pätevät siis myös silloin, kun käyttöoikeutta pyydetään laitteiden välistä viestintää varten. Verkkovierailuasetus ei sinänsä kiellä pysyviä verkkovierailuja, vaan kaksi verkkovierailukumppania voi sopia niistä tukkutason verkkovierailupalveluita koskevassa sopimuksessa. Komission käytettävissä olevien tietojen perusteella operaattorit ovat usein kiinnostuneita isännöimään laitteiden välistä viestintäliikennettä omissa verkoissaan myös pysyvästi, koska ne saavat tästä tukkutason liikevaihtoa. Se, soveltuvatko volyymiin perustuvat tukkutason kattohinnat vähän volyymia ja kaistaa käyttävään laitteiden väliseen viestintään, vaatii vielä lähempää tarkastelua. Eurooppalaisessa sähköisen viestinnän säännöstössä määrätään, että jäsenvaltioiden on varmistettava, että kansalliset sääntelyviranomaiset asettavat saataville numeroita, joita voidaan käyttää pysyvästi jäsenvaltion ulkopuolella (numeroiden käyttöoikeus oman alueen ulkopuolella). Tarkoituksena on etenkin helpottaa laitteiden välisten, koko Euroopan kattavien viestintäpalveluiden kehittymistä. Komissio harkitsee, lisätäänkö verkkovierailuasetukseen tarvittavia selvennyksiä, jotka koskevat pysyviin verkkovierailuihin liittyviä tukkutason käyttöehtoja silloin, kun kyse on kun kyse on laitteiden väliseen viestintään tai esineiden internetiin tarvittavasta internetyhteydestä.

4.Päätelmät

Komissio totesi Romanian Sibiussa 9. toukokuuta 2019 pidetyssä EU27-maiden johtajien epävirallisessa kokouksessa, että RLAH on yksi Junckerin komission kahdestakymmenestä tärkeimmästä saavutuksesta. Kesäkuun 2017 jälkeen koettu nopea ja erittäin voimakas verkkovierailuliikenteen kasvu osoittaa, että RLAH-uudistus on saavuttanut tavoitteensa ja sillä on vapautettu matkaviestinpalveluiden kysyntä EU-alueella matkustavien parissa. Tässä tarkastelussa vahvistetaan, että uudistus on ollut onnistunut ja että verkkovierailumarkkinat toimivat yleisesti ottaen hyvin uusien sääntöjen tultua voimaan.

Tarkastelu osoittaa, että vaikka sekä vähittäis- että tukkutason verkkovierailumarkkinoilla on havaittavissa joitakin merkkejä kilpailun kiristymisestä, taustalla olevat kilpailun perusedellytykset eivät ole muuttuneet. Ne eivät todennäköisesti lähitulevaisuudessa muutukaan siinä määrin, että verkkovierailumarkkinoiden sääntely vähittäis- tai tukkutasolla voitaisiin poistaa. BERECin arvion mukaan hintakattojen laskemiseen kuitenkin on varaa, ja se suosittaa, että verkkovierailupalveluiden tukkuhintakattoja laskettaisiin edelleen, jotta matkaviestinnän virtuaaliverkko-operaattoreiden kilpailuvoimaa voitaisiin lähivuosina lisätä. Näyttää siltä, että tämänhetkisten, vuoteen 2022 saakka voimassa olevien tukkuhintakattojen ja toisaalta kaikkien operaattoreiden kustannustason välillä on jonkin verran taloudellista liikkumavaraa. On kuitenkin tutkittava tarkemmin, voisiko tukkuhintakattoja vielä alentaa RLAH-järjestelmän toiminnan parantamiseksi siten, että kilpailu kotimarkkinoilla kuitenkin säilyisi.

Edellä esitetyn ja tähän kertomukseen liittyvässä komission yksiköiden valmisteluasiakirjassa tarkemmin selostetun tarkastelun perusteella komissio aikoo tehdä vuoden 2020 alkupuoliskolla vaikutustenarvioinnin siitä, olisiko sen syytä tehdä Euroopan parlamentille ja neuvostolle lainsäädäntöehdotus verkkovierailuasetuksen voimassaolon jatkamisesta kesäkuun 2022 jälkeen. Komissio harkitsee erityisesti vähittäis- ja tukkutason verkkovierailusääntöjen voimassaolon jatkamista 30. kesäkuuta 2022 jälkeen ja tutkii tässä yhteydessä, ovatko verkkovierailupalvelujen tukkuhintakatot riittäviä. Vähittäistason suojatoimenpiteiden (kohtuullisen käytön politiikka ja kestävyyttä koskeva poikkeus) toimivuuden osalta komissio ei aio tässä vaiheessa muuttaa täytäntöönpanoasetuksessa (EU) 2016/2286 vahvistettuja sääntöjä.

Mahdollisen lainsäädäntöehdotuksen vaikutustenarvioinnin valmistelua varten komissio järjestää julkisen kuulemisen vuoden 2020 alkupuolella. Vaikutustenarvioinnin valmistelutyön kuluessa arvioidaan myös tarkemmin mahdollisuutta lisätä verkkovierailuasetukseen tässä kertomuksessa mainittuja selvennyksiä ja ajantasaistuksia, jotka koskevat palvelun laatua, matkaviestinnän virtuaaliverkko-operaattoreiden käyttöoikeuksia, verkkovierailun aikana käytettävien datapalveluiden myyntiä erikseen sekä laitteiden välistä viestintää.